“คลัง” เผยจ่ายเยียวยา 5 พัน ครบ 14 ล้านคนในสัปดาห์นี้-สรุปยอด “ทบทวนสิทธิ์” 6.5 ล้านราย
"กระทรวงการคลัง" เผยจ่ายเยียวยา 5 พัน ครบ 14 ล้านคนในสัปดาห์นี้ พร้อมสรุปยอด "ทบทวนสิทธิ์" หลังหมดเขตยื่น เที่ยงคืนที่ผ่านมา 6.5 ล้านราย 
"กระทรวงการคลัง" เผยจ่ายเยียวยา 5 พัน ครบ 14 ล้านคนในสัปดาห์นี้ พร้อมสรุปยอด "ทบทวนสิทธิ์" หลังหมดเขตยื่น เที่ยงคืนที่ผ่านมา 6.5 ล้านราย
11 พ.ค. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) และโฆษกกระทรวงการคลัง สรุปความคืบหน้ามาตรการเยียวยา 5,000 บาท ในโครงการ “เราไม่ทิ้งกัน” ให้แก่ผู้ประกอบอาชีพอิสระ นักเรียน นักศึกษาที่ได้รับผลกระทบจากการแพร่ระบาดของไวรัสโควิด-19 ณ วันที่ 11 พ.ค.63 พบว่ามีผู้ผ่านเกณฑ์แล้ว 14 ล้านคน คาดว่าจะสามารถจ่ายเงินเยียวยาให้ได้ทั้งหมดภายในสัปดาห์นี้
ขณะที่วันพรุ่งนี้ (12 พ.ค.) จะมีการโอนเงินให้ผู้ผ่านเกณฑ์อีกประมาณ 1.6 ล้านคน ซึ่งรวมถึงกลุ่มที่ข้อมูลบัญชีไม่ถูกต้อง และได้เปลี่ยนแปลงวิธีการรับเงินเป็นช่องทางพร้อมเพย์ที่ผูกกับบัตรประชาชนแล้ว
อย่างไรก็ดี การปิดทบทวนสิทธิเมื่อคืน เวลา 24.00 น. สรุปมีผู้ขอทบทวนสิทธิรวมทั้งสิ้น 6.5 ล้านคน โดยกลุ่มขอข้อมูลเพิ่มเติมนั้น มีผู้มาให้ข้อมูลเพิ่มเติมแล้ว 6.1 ล้านคน ยังขาดอีก 4 แสนคน
ทั้งนี้ กระทรวงการคลังคาดว่าภายในวันที่ 17 พ.ค.63 จะสามารถบริหารจัดการข้อมูลผู้ลงทะเบียนทั้งหมดให้แล้วเสร็จได้ในระดับ 98-99% โดยอาจมีกลุ่มที่ตกค้างบ้าง เช่น กลุ่มที่ขอข้อมูลเพิ่มเติม แต่ยังไม่ได้เข้ามาให้ข้อมูล และกลุ่มผู้ขอทบทวนสิทธิที่ผู้พิทักษ์สิทธิลงพื้นที่แล้วแต่ไม่พบตัว เนื่องจากปัจจุบันไม่ได้อยู่ตามที่อยู่ที่ได้แจ้งไว้ตอนขอทบทวนสิทธิ กรณีนี้จะส่งต่อข้อมูลให้ผู้พิทักษ์สิทธิในจังหวัดที่ท่านอยู่ในขณะนี้รับไปเป็นผู้ดูแลต่อไป ซึ่งจะใช้เวลาในการดำเนินการเพิ่มขึ้นบ้าง
นอกจากนี้ นายลวรณ ยังกล่าวถึงความคืบหน้าเรื่องมาตรการเยียวยากลุ่มเกษตรกรว่า ขณะนี้กระทรวงการคลังได้ตรวจสอบความซ้ำซ้อนกับฐานข้อมูลการจ่ายเงินเยียวยาตามมาตรการเยียวยา 5,000 บาท และฐานข้อมูลข้าราชการและข้าราชการบำนาญตามที่กระทรวงเกษตรขอความอนุเคราะห์เรียบร้อยแล้ว และได้ส่งข้อมูลให้กระทรวงเกษตรเร่งดำเนินการในส่วนที่เกี่ยวข้อง เพื่อให้การจ่ายเงินเยียวยาเกษตรกรเป็นไปตามกำหนดต่อไป